**5ο Φύλλο Εργασιών στη Νέα Ελληνική Λογοτεχνία**

**Α΄ Λυκείου**

Γεια σας και πάλι παιδιά. Αυτή τη φορά θα δουλέψουμε πάνω σε ένα ποίημα του συμβολισμού. Πρόκειται για το ποίημα «Ήρθες» του Κωνσταντίνου Χατζόπουλου.

Ο συμβολισμός υπήρξε ένα ρεύμα που εμφανίστηκε στη Γαλλία, στα τέλη του 19ου αιώνα, ως αντίδραση τόσο στη ρομαντική φλυαρία και μεγαλοστομία όσο και στην παρνασσιακή απάθεια και ακαμψία του στίχου.

Βασικές αρχές του συμβολισμού είναι οι εξής:

* Περιορισμός του εννοιολογικού περιεχομένου στο ελάχιστο.
* Ο εξωτερικός κόσμος χρησιμεύει μόνο ως σύμβολο της ατομικής ζωής του ποιητικού υποκειμένου.
* Άντληση των θεμάτων από τον εσωτερικό κόσμο του ποιητή.
* Η υποβολή της ψυχικής διάθεσης του ποιητή γίνεται με τη χρήση εξωτερικών συμβόλων.
* Δημιουργία μιας συγκεχυμένης ατμόσφαιρας με διάθεση μελαγχολίας και ονειροπόλησης.
* Ταύτιση μουσικότητας στίχου και συναισθήματος. Η μουσικότητα του στίχου επιτυγχάνεται με τον ήχο των λέξεων, την ακουστική τους ποιότητα και τη θέση τους στο στίχο.
* Αφθονία εικόνων και μεταφορών, συχνά θολών και συγκεχυμένων.
* Πολλές τεχνικές, μορφολογικές και εκφραστικές καινοτομίες: χαλαρή ομοιοκαταληξία, ανομοιοκατάληκτος ή ελεύθερος στίχος, πολλά και πρωτότυπα σχήματα λόγου, ιδιόρρυθμη σύνταξη, νέο λεξιλόγιο.

**Αφού διαβάσετε το ποίημα *Ήρθες* (σ. 449 του σχολικού σας βιβλίου), να απαντήσετε στις ερωτήσεις που ακολουθούν:**

1. Ποιο είναι το θέμα του ποιήματος;
2. Να επισημάνετε δύο εικόνες του ποιήματος και να βρείτε τις συναισθηματικές τους αντιστοιχίες.
3. Υποθέστε ότι είστε εσείς το ποιητικό υποκείμενο και βιώνετε το γεγονός στο οποίο αναφέρεται το ποίημα. Το ίδιο βράδυ γράφετε μια σελίδα στο ημερολόγιό σας στην οποία αποτυπώνετε τα συναισθήματα που σας δημιούργησε. [Σημ. Επειδή η ποίηση είναι πιο αφηρημένη σε σχέση με τη σελίδα ημερολογίου, μπορείτε να συμπληρώσετε τα κενά με τη φαντασία σας, π.χ. ποιος ήρθε, γιατί κλπ]. Το κείμενό σας να έχει έκταση 100-200 λέξεις.

**Σημείωση: Παρακαλείσθε πολύ να υποβάλετε τις απαντήσεις σας, έως τη Δευτέρα 11 Μαΐου 2020 στο** **atsalag@yahoo.gr** **.**

Η καθηγήτριά σας

Α. Τσαλαγανίδη